Avainsanat

Tiivistelmä



Avainsanat

1. Tuomioistuimen toimivallasta sekä tuomioiden täytäntöönpanosta tehty yleissopimus — Yleissopimuksen tulkitsemisesta yhteisöjen tuomioistuimessa tehty pöytäkirja — Kansalliset tuomioistuimet, joilla on oikeus esittää yhteisöjen tuomioistuimelle ennakkoratkaisukysymys — Tanskan lainsäädännön mukainen Arbejdsret, jolla on toimivalta käsitellä ensimmäisenä ja viimeisenä oikeusasteena riitoja, jotka koskevat tiettyjen työtaistelutoimenpiteiden laillisuutta, on tällainen kansallinen tuomioistuin — (3.6.1971 tehdyn pöytäkirjan 2 artikla)

2. Tuomioistuimen toimivallasta sekä tuomioiden täytäntöönpanosta tehty yleissopimus — Erityinen toimivalta — Käsite toimivalta sopimukseen perustumatonta vahingonkorvausta koskevassa asiassa — Kanne, joka koskee työtaistelutoimenpiteen laillisuutta ja jonka osalta yksinomaan toimivaltainen on muu tuomioistuin kuin se, joka on toimivaltainen ratkaisemaan mahdolliset vahingonkorvausvaatimukset, kuuluu käsitteen alaan — (27.9.1968 tehdyn Brysselin yleissopimuksen 5 artiklan 3 kohta)

3. Tuomioistuimen toimivallasta sekä tuomioiden täytäntöönpanosta tehty yleissopimus — Erityinen toimivalta — Toimivalta sopimukseen perustumatonta vahingonkorvausta koskevassa asiassa — Paikkakunta, missä vahingon aiheuttanut teko sattui — Vahinko, joka on aiheutunut työtaistelutoimenpiteestä, johon on ryhtynyt ammattiyhdistys sopimusvaltiossa, jonka aluevesillä purjehtii toisessa sopimusvaltiossa rekisteröity alus — Vahingon paikallistaminen lippuvaltioon — Aluksen kansallisuutta koskevan arviointiperusteen huomioon ottamisen rajat — (27.9.1968 tehdyn Brysselin yleissopimuksen 5 artiklan 3 kohta)

Tiivistelmä

1. Arbejdsretillä, joka on tanskalainen lainkäyttöelin ja joka ratkaisee yksinomaisen toimivallan perusteella ensimmäisenä ja viimeisenä oikeusasteena tiettyjä työoikeudellisia riitoja ja erityisesti työehtosopimuksen tekemistä koskevan vaatimuksen tueksi toteutettujen työtaistelutoimenpiteiden laillisuutta koskevia riitoja, on oikeus esittää ennakkoratkaisupyyntö yhteisöjen tuomioistuimelle tuomioistuimen toimivaltaa sekä tuomioiden täytäntöönpanoa yksityisoikeuden alalla koskevan 27 päivänä syyskuuta 1968 allekirjoitetun yleissopimuksen tulkitsemisesta yhteisöjen tuomioistuimessa 3 päivänä kesäkuuta 1971 tehdyn pöytäkirjan 2 artiklan 1 kohdan toisen luetelmakohdan nojalla. Tässä artiklassa luetellaan ne sopimusvaltioiden tuomioistuimet, jotka voivat pyytää yhteisöjen tuomioistuimelta ennakkoratkaisua Brysselin yleissopimusta koskevissa tulkintakysymyksissä, mutta vaikka tätä tuomioistuinta ei mainita kyseisessä 1 kohdassa ja vaikka se ei käsittele kyseisen artiklan 2 kohdassa määrätyin tavoin muutoksenhakuasiaa, se seikka, että tämän tuomioistuimen osalta todettaisiin, että se ei voi esittää ennakkoratkaisupyyntöä yhteisöjen tuomioistuimelle, tarkoittaisi, että tiettyjä työoikeuden alaan kuuluvissa asioissa kyseessä olevia, Brysselin yleissopimuksen tulkintaa koskevia kysymyksiä ei Tanskassa missään tapauksessa voitaisi esittää ennakkoratkaisumenettelyssä, mitä ei voida hyväksyä.

(ks. 14–18 kohta)

2. Tuomioistuimen toimivaltaa sekä tuomioiden täytäntöönpanoa yksityisoikeuden alalla koskevan 27 päivänä syyskuuta 1968 allekirjoitetun yleissopimuksen 5 artiklan 3 kohtaa on tulkittava siten, että käsitteen sopimukseen perustumatonta vahingonkorvausta koskeva asia alaan kuuluu kanne, joka koskee työtaistelutoimenpiteen laillisuutta ja jonka osalta kyseisen sopimusvaltion lainsäädännön mukaan yksinomaan toimivaltainen on muu tuomioistuin kuin se, joka on toimivaltainen ratkaisemaan kyseisellä toimenpiteellä aiheutetun vahingon korvaamista koskevat vaatimukset.

Toisaalta jotta Brysselin yleissopimuksen 5 artiklan 3 kohtaa voidaan soveltaa tällaiseen tilanteeseen, on riittävää, että työtaistelutoimenpide on välttämätön edellytys myötätuntotyötaistelutoimenpiteille, joista voi aiheutua vahinkoa, ilman, että on välttämätöntä, että vahinko on kyseisten työtaistelutoimenpiteiden itsensä varma tai todennäköinen seuraus.

Lopuksi tämän määräyksen soveltamiseen ei vaikuta se, että toimenpiteestä ennakkoilmoituksen antanut osapuoli on lykännyt työtaistelutoimenpiteen toteuttamista odotettaessa ratkaisua toimenpiteen laillisuudesta.

(ks. 28, 29, 34 ja 38 kohta sekä tuomiolauselman 1 kohta)

3. Tuomioistuimen toimivaltaa sekä tuomioiden täytäntöönpanoa yksityisoikeuden alalla koskevan 27 päivänä syyskuuta 1968 allekirjoitetun yleissopimuksen 5 artiklan 3 kohtaa on tulkittava siten, että vahinkoa, joka aiheutuu työtaistelutoimenpiteestä, johon on ryhtynyt ammattiyhdistys sopimusvaltiossa, jossa purjehtii toisessa sopimusvaltiossa rekisteröity alus, ei välttämättä ole pidettävä vahinkona, joka on aiheutunut lippuvaltiossa, siten, että varustamo voisi nostaa siellä vahingonkorvauskanteen kyseistä ammattiyhdistystä vastaan.

Tältä osin valtion, jossa alus on rekisteröity, on katsottava olevan vain yksi osatekijä muiden joukossa yksilöitäessä paikkakuntaa, jolla vahinko on ilmennyt. Sen sijaan lippuvaltion on välttämättä katsottava olevan paikkakunta, jolla vahingon aiheuttanut teko on aiheuttanut vahingon, jos vahinko on ilmennyt aluksella.

(ks. 44 ja 45 kohta sekä tuomiolauselman 2 kohta)